El Reglament CEE 2200/1996, del Consell, de 28 d'octubre, estableix a l'article 11 les condicions que han de complir les organitzacions de productors de fruites i hortalisses per ser reconegudes, i a l'article 14, les condicions per poder concedir el reconeixement previ com a organització de productors de fruites i hortalisses a les entitats que no compleixin el que estableix l'article 11.
El Reglament CEE 412/1997, de la Comissió, de 3 de març, estableix la normativa específica per concedir el reconeixement com a organització de productors a les entitats que vulguin acollir-se a l'article 11 del Reglament CEE 2200/1996.
El Reglament CEE 478/1997, de la Comissió, de 14 de març, estableix la normativa específica per concedir el reconeixement previ a les entitats que no puguin accedir al reconeixement que estableix l'article 11 del Reglament CEE 2200/1996 i ho hagin de fer per l'article 14 de l'esmentat Reglament.
L'Ordre ministerial de 30 d'abril de 1997 (BOE núm. 109, de 7.5.1997), estableix les condicions de reconeixement d'organitzacions de productors i delega en les comunitats autònomes el reconeixement de les entitats que corresponguin al seu àmbit territorial.
La creixent importància del sector de les fruites i les hortalisses a Catalunya, fa aconsellable establir la regulació del reconeixement de les organitzacions de productors a Catalunya.
Reconeixement d'organitzacions de productors
1.1 D'acord amb l'Ordre ministerial de 30 d'abril de 1997 (BOE núm. 109, de 7.5.1997), es qualificaran com a organitzacions de productors de fruites i hortalisses les entitats que tinguin com a fórmula jurídica la de cooperativa, societat agrària de transformació, societat mercantil o altre tipus d'entitat amb personalitat jurídica, constituïdes per productors de fruites i hortalisses o entitats que els agrupin, a iniciativa pròpia, i que tinguin l'àmbit geogràfic a Catalunya.
Aquestes entitats han de complir els requisits que estableix l'article 11 del Reglament CEE 2200/1996, del Consell, de 28 d'octubre, i els d'aquesta Ordre.
1.2 Les sol·licituds de reconeixement es dirigiran al director general d'Indústries i Qualitat Agroalimentària i es presentaran a les delegacions territorials del Departament d'Agricultura, Ramaderia i Pesca acompanyades de la documentació següent:
A les societats mercantils els serà d'aplicació el que disposa l'article 3.1 de l'Ordre ministerial de 30 d'abril de 1997.
Certificació de l'acta de l'Assemblea general o de la Junta general d'accionistes en la qual es va prendre l'acord de sol·licitar el reconeixement i el compromís de sotmetre's a la normativa que regula aquestes organitzacions, amb indicació de la categoria o categories de productes per als quals es demana el reconeixement.
Còpia compulsada dels estatuts socials, adaptats segons estableix l'article 3 de l'Ordre ministerial de 30 d'abril de 1997.
Certificat del president de l'entitat que acrediti que es reuneix el nombre de socis i la producció comercialitzable mínima exigida pel Reglament CEE 412/1997.
Efectius productius de cada soci referits a les tres últimes campanyes i la seva data d'alta a l'organització de productors.
Aquesta informació caldrà presentar-la en paper i suport informàtic, segons els models que seran facilitats per la Direcció General d'Indústries i Qualitat Agroalimentària.
Programa d'actuació que inclourà les normes de funcionament de l'organització de productors, especialment aquelles referides a coneixement de la producció, la producció, la comercialització i les tècniques de conreu i la gestió dels materials emprats respectuosos amb el medi ambient.
Certificat de l'acta de l'Assemblea general o de la Junta general d'accionistes en la qual s'aprova el programa d'actuació.
Memòria descriptiva dels mitjans, l'organització i el plantejament econòmic de l'organització de productors.
Fitxa de l'organització de productors segons model normalitzat que serà facilitat per les delegacions territorials del Departament d'Agricultura, Ramaderia i Pesca.
2.1 Es concedirà el reconeixement previ com a organització de productors de fruites i hortalisses a les entitats a les quals fa referència l'article 1 d'aquesta Ordre que així ho sol·licitin, que tinguin l'àmbit geogràfic a Catalunya i que compleixin els requisits que estableix l'article 14 del Reglament CEE 2200/1996, del Consell, de 28 d'octubre, i els d'aquesta Ordre.
2.2 Les sol·licituds es dirigiran al director general d'Indústries i Qualitat Agroalimentària i es presentaran a les delegacions territorials del Departament d'Agricultura, Ramaderia i Pesca, acompanyades de la documentació següent:
Certificació de l'acta de l'Assemblea general o de la Junta general d'accionistes en la qual es va prendre l'acord de sol·licitar el reconeixement previ i el compromís de sotmetre's a la normativa que regula aquestes organitzacions, amb indicació de la categoria o categories de productes per als quals es demana el reconeixement previ d'entre les que es recullen a l'article 11.1.a) del Reglament CEE 2200/1996, del Consell.
Còpia compulsada dels estatuts socials, adaptats segons estableix l'article 5 de l'Ordre ministerial de 30 d'abril de 1997.
Certificat del president de l'entitat que acrediti que es reuneix el nombre de socis i la producció comercialitzable mínima exigida pel Reglament CEE 478/1997.
Efectius productius de cada soci referits a les tres últimes campanyes i data d'alta a l'organització de productors.
Aquesta informació caldrà presentar-la en paper i en suport informàtic, segons els models que seran facilitats per la Direcció General d'Indústries i Qualitat Agroalimentària.
Pla de reconeixement que reculli les accions a desenvolupar per complir els objectius que estableix l'article 11 del Reglament CEE 2200/1996.
2.3 El Pla de reconeixement es desenvoluparà en trams anuals, tindrà una durada màxima de 5 anys, i s'iniciarà a partir de la concessió del reconeixement previ.
El Pla de reconeixement inclourà les dades següents:
Memòria descriptiva de la situació actual.
Descripció dels objectius i accions a desenvolupar anualment.
Programa d'actuació que inclourà les normes referides a coneixement de la producció, producció, comercialització i tècniques de conreu i gestió dels materials emprats respectuosos amb el medi ambient.
Previsions de disponibilitat dels efectius en matèria de personal.
Pressupost del Pla de reconeixement, desglossat per accions, amb inclusió del calendari d'execució.
2.4 Les entitats que obtinguin el reconeixement previ com a organització de productors de fruites i hortalisses tindran dret als ajuts que estableix l'article 14 del Reglament CEE 2200/1996.
2.5 Les entitats que tinguin en funcionament un pla de reconeixement hauran de presentar, en finalitzar el període anual de funcionament, una memòria de l'estat d'execució del Pla de reconeixement.
Aquesta documentació es presentarà a les delegacions territorials del Departament d'Agricultura, Ramaderia i Pesca.
Concessió i comunicació del reconeixement
3.1 La concessió del reconeixement com a organització de productors de fruites i hortalisses, així com del reconeixement previ que preveu l'article anterior, correspon al director general d'Indústries i Qualitat Agroalimentària.
D'acord amb l'article 12 del Reglament CEE 2200/1996, de 28 d'octubre, del Consell, transcorregut el termini de tres mesos des de la presentació de la sol·licitud i la documentació que estableixen els articles 1 i 2 d'aquesta Ordre, sense que s'hagi dictat resolució expressa, aquesta s'entendrà estimada.
3.2 D'acord amb el que estableix l'article 6 de l'Ordre ministerial de 30 d'abril de 1997, la Direcció General d'Indústries i Qualitat Agroalimentària comunicarà al Ministeri d'Agricultura, Pesca i Alimentació els reconeixements realitzats i les modificacions que es produeixin.
4.1 En compliment del que estableixen les disposicions comunitàries, les organitzacions de productors reconegudes presentaran, dins el primer mes de cada any, un resum de la producció dels seus socis referida a l'any anterior, mitjançant un model facilitat per la Direcció General d'Indústries i Qualitat Agroalimentària.
4.2 Les organitzacions de productors reconegudes comunicaran a la Direcció General d'Indústries i Qualitat Agroalimentària les modificacions que es produeixin amb relació als documents, les informacions i les dades que consten a l'expedient de reconeixement.
4.3 La Direcció General d'Indústries i Qualitat Agroalimentària pot requerir, en qualsevol moment, a les organitzacions de productors reconegudes, l'actualització de les informacions i les dades necessàries a aquests efectes.
Comprovacions i retirada del reconeixement
5.1 El Departament d'Agricultura, Ramaderia i Pesca té la facultat de fer les comprovacions administratives i sobre el terreny que consideri necessàries per tal de verificar que les organitzacions de productors de fruites i hortalisses reconegudes compleixen els compromisos que es deriven del seu reconeixement.
5.2 Si, com a conseqüència de les actuacions previstes a l'apartat anterior, es comprova que l'organització de productors de fruites i hortalisses ha deixat de complir els requisits que estableix la normativa comunitària i aquesta Ordre, es retirarà el reconeixement de l'organització.
Així mateix la negativa a proporcionar les dades requerides per la Direcció General d'Indústries i Qualitat Agroalimentària produirà la retirada del seu reconeixement.
En ambdós supòsits la retirada es produirà amb el corresponent tràmit d'audiència previ.
Les organitzacions de productors de fruites i hortalisses reconegudes pel Reglament CEE 1035/1972 que es van acollir al període transitori que preveu l'article 13.2 del Reglament CEE 2200/1996 han de presentar la sol·licitud i la documentació a què fa esment l'article 1.2 d'aquesta Ordre, per tal de ser reconegudes d'acord amb l'article 11 del Reglament CEE 2200/1996.